Student val hom dood by universiteitDie student het by een van die koshuise na sy dood geval. (Argieffoto: Kent Williamson) Die Oos-Kaapse polisie doen ŉ geregtelike doodsondersoek nadat ŉ student die naweek by die Chumani-koshuis van die Walter Sisulu-universiteit na sy dood geval het. Brig. Tembinkosi Kanana, polisiewoordvoerder, sê die 23-jarige student het Saterdag omstreeks 21:30 vermoedelik van die vyfde verdieping geval. Yonela Yukwayo, woordvoerder van die universiteit, sê die slagoffer was ŉ derdejaar-onderwysstudent wat by die koshuis op die Mthatha-kampus was. “Die voorlopige verslag van kampussekuriteit dui nie op vuilspel nie. ŉ Saak is by die polisie aanhangig gemaak. Op grond van die ondersoek sal meer duidelikheid verkry word.” Die polisieondersoek na die voorval duur intussen voort.